Grausová, Natália, poslankyňa NR SR (2017-04-05):
Vážený pán predsedajúci, vážení kolegovia, poslankyne, poslanci, vážení moji kolegovia z nášho klubu Ľudová strana Naše Slovensko a plus niektorí fašisti zo strany SaS, ktorých si nevážim (smiech v sále), zaoberáme sa tu zrušením Mečiarových amnestií, ako keby sme na Slovensku v súčasnosti nemali žiadne problémy. Otvárame kauzu z minulosti a tvárime sa, že v súčasnosti neexistujú nijaké problémy, ktoré sú oveľa závažnejšie, lebo majú negatívny až zhubný dopad na obyvateľstvo Slovenska, na celú Slovenskú republiku. Tvrdenie predkladateľov, že ide o morálne dôvody, pre ktoré trvajú na zrušení Mečiarových amnestií, je veľmi nepresvedčivý argument a vôbec neobstojí. Predkladateľov a vehementných žiadateľov zo strany opozície za zrušenie zrušenia Mečiarových amnestií v žiadnom prípade nepodozrievam z morálnych pohnútok, ba ani z dobrých úmyslov voči Slovenskej republike. Zatiaľ čo neboli vyšetrené a následné, následne potrestané zločiny a kolosálne krádeže pri tzv. privatizáciách všetkými vládami aj opozičnými garnitúrami, počnúc od roku 1990 až doteraz, čo viedlo k zničeniu slovenského hospodárstva a k trvalému ožobráčeniu občanov Slovenskej republiky. Koľko takýchto zločinov voči obyvateľom Slovenskej republiky, koľko kolosálnych miliónových a miliardových krádeží a škôd bolo odsúdených? A keď sa zrušia tie Mečiarove amnestie, tak budú potom tieto zločiny odsúdené na základe týchto Mečiarových amnestií? Pochybujem. Keď už toľko hovoríte o vraždách a zločinoch, preto, prečo potom nebol stíhaný a odsúdený zločin Mikuláša Dzurindu, ktorým sa podieľal na vraždách tisícov nevinných civilistov v Juhoslávii, keď svojvoľne bez súhlasu parlamentu povolil prelety smrtonosných lietadiel cez naše územie. Som presvedčená, že toto je pre našu spoločnosť oveľa väčšia trauma ako Mečiarove amnestie. Keď sa zrušia Mečiarove amnestie, bude tento zločin Mikuláša Dzurindu a jeho spolupracovníkov, bude potrestaný? Ďalej. Aj zločiny súčasnosti sú nonšalantne prehliadané, ba dokonca vládnymi i opozičnými silami všemožne zatajované a popierané. Do tejto hystérie sú zainteresované mimovládne organizácie a myslím si, že dokonca tieto mimovládne organizácie sú iniciátormi týchto snáh. Tieto mimovládne organizácie – platené zahraničnými sponzormi – sú trójskymi koňmi proti Slovenskej republike. Veľké množstvo týchto trójskych koňov, zahraničných agentov, ktorí sa tým už ani netaja a nehanbia sa za to, je v našom parlamente. Do boja za zničenie Slovenskej republiky nasadili vysoký kaliber zbraní vrátane podnecovania k nenávisti, v prvom rade medzi mládežou a tiež medzi nezorientovanými občanmi Slovenskej republiky, ktorí nepostrehli lesť a klamstvo skrývajúce sa za týmto ťažením. Stanovisko právnikov, ktorí sú ochotní slúžiť právu, a nie iba záujmom svojich chlebodarcov, je jednoznačné, že amnestie sú nezrušiteľné bez ohrozenia slovenskej štátnosti. (Reakcia z pléna.) Predkladatelia v snahe... Pán, súdruh Poliačik, zahraničný agent (povedané so smiechom), člen fašistickej skupiny, prosím, nezasahujte do, nezasahujte do môjho prejavu. No. (Ruch v sále.) Predkladatelia v snahe dosiahnuť svoj cieľ, volajú po otvorení ústavy a jej vykrádaní. Kde bude tá hranica, po ktorú bude podľa potreby nátlakových skupín treba zájsť v menení Ústavy Slovenskej republiky? Ústava je ako múr, z ktorého keď sa bude postupne vyberať tehlička za tehličkou, tak taký múr, ako aj taká ústava sa zrúti. Tak sa pýtam predkladateľov a ich hýbateľov, či nie je toto pravý dôvod sústredeného útoku na Mečiarove amnestie. Nikde na svete niečo také, aby sa raz udelená amnestia rušila, neexistuje. Túžia snáď občania Slovenskej republiky po smutnom prvenstve zákerného ohrozovania vlastnej ústavy a štátnosti? Je veľkým klamstvom, že verejnosť si žiada zrušenie amnestie. Iba slepý nevidí, že je to celé perfídne zmanipulované mimovládkami a zahraničnými agentami. Však, pán Poliačik? Však, pán Dostál? Však, pán Klus? A zároveň aj pán (ruch v sále), aj pán Demeš, ktorý je profesionálny revolucionár, na ktorého sa tu odvolávali, ktorý nie je žiadnou autoritou, pretože je jeden z tvorcov Majdanu na Ukrajine a tým vlastne aj pôsobenia obrovských vrážd, strát životov a tak ďalej. Tuto sú... Chcem... Slovensko a jeho občanov trápia nie amnestie, Slovensko trápi, že Európu zaplavujú milióny migrantov, s ktorými si Európa vôbec nevie poradiť, a to, čo Slovensko trápi, je, že predstavitelia Európskej únie nám ich vnucujú aj na naše územie pod rôznymi hrozbami, a vyzerá to tak, že sa im to nakoniec podarí. Mňa by zaujímal aj postoj ministra vnútra Roberta Kaliňáka, aký zaujme postoj k vyhrážkam niektorých opozičných poslancov, ktorí sa chystajú vyvolať tu rebélie, zburcovať študentov a na Slovensku vyvolať možno rebélie, protesty, možno Majdan, takže by ma to zaujímalo, a preto toto je vlastne, toto sú dôvody. Táto úporná snaha, ja sa, takto ešte, ja sa len čudujem vláde a vládnej koalícii, že sa nechala zastrašiť opozíciou, protislovenskými mimovládkami a protislovenskými médiami. V neposlednom rade nie je táto úporná snaha zrušiť Mečiarove amnestie iba zastierací manéver, v pozadí ktorého sa pripravuje niečo nekalé voči občanom Slovenskej republiky? Preto toto sú dôvody, pre ktoré ja nemôžem, nechcem a ani nebudem hlasovať za zrušenie týchto amnestií. A zároveň vyzývam, apelujem na svedomie, apelujem na mnohých poslancov, pretože ja verím, že sú, že mnohí poslanci v tomto parlamente sú tu takí, ktorým hovorím zo srdca, a ja ich žiadam, aby, aby sa, aby zahlasovali na základe svojho presvedčenia, úprimného presvedčenia, presvedčenia, ktoré im hovorí ich srdce. Ďakujem.